Мартин Камбуров
Мартин Андреев Камбуров e български футболист, нападател. Голмайстор №1 за всички времена в „А“ група с 256 гола. Шампион на България през сезон 2003/04 и Носител на Суперкупата на България за 2004 г. с Локомотив (Пловдив). Клубна легенда на черно-белите, като заема второ място по отбелязани голове във вечната ранглиста на клуба. Камбуров е голмайстор на шампионата рекордните 6 пъти, избиран е също 5 пъти за най-добър нападател в първенството, №2 по изиграни мачове в историята на „А“ група с 456 срещи.

Биография 
Роден е на 13 октомври 1980 г. в Свиленград. Има син от дългогодишната си приятелка, който носи неговото име.

Кариера 
Мартин Камбуров прави първите си стъпки във футбола на 7-годишна възраст в школата на Свиленград. Три години по-късно се мести в Пловдив и играе няколко години в ДЮШ на Ботев (Пловдив). Достига до мъжкия отбор на жълто-черните през 1998 г. и по-късно отново през 2001 г. Втория път играе само шест срещи и вкарва два гола (срещу Черно море и Левски София), но това се оказва недостатъчно за „жълто-черните“, които го връщат в Свиленград. След това Камбуров преминава през Спартак Плевен, за да стигне до клуба, в който наложи името си – Локомотив (Пловдив) през есента на 2002 г. В първия си сезон 2002/03 за черно-белите вкарва 8 гола. Следващите два сезона 2003/04 и 2004/05 Мартин Камбуров обаче е безкомпромисен и става на два пъти голмайстор на „А“ група съответно с 25 и 27 попадения. През януари 2006 г. е продаден в Ал Ахли (ОАЕ), където играе успешно и вкарва 13 гола в 22 мача. Година по-късно се завръща в Локомотив (Пловдив), но само за един полусезон, за да бъде продаден отново, този път в гръцкия елитен Астерас. През януари 2009 г. е се връща в България обличайки екипа на Локомотив (София), където прави нещо историческо ставайки отново голмайстор на „А“ група за сезон 2008/09 със 17 гола вкарани само през пролетния полусезон. През лятото на 2010 г. е привлечен в китайския елитен Далиен, където също играе успешно в продължение на 2 сезона вкарвайки 27 гола в 64 мача като се превръща в един от най-добрите чужденци, играещи в китайското първенство в този период. През декември 2013 г. преминава в ЦСКА (София), където играе до лятото, преди отново да се завърне в Локомотив (Пловдив) за пореден успешен период с екипа на черно-белите – 35 мача с 20 отбелязани гола. През лятото на 2014 г. е привлечен от Стойчо Младенов отново в ЦСКА (София) и води подготовка с тима, но в края на лятото разтрогва договора си с червените, за да помогне на изпадналия в тежко финансово състояние Локомотив (Пловдив). В последният си период с черно-белия екип Камбуров отбелязва 47 гола в 91 мача. През лятото на 2017 г. Камбуров стига до разрив в отношенията със собственика на Локомотив (Пловдив) Христо Крушарски, поради което напуска клуба и преминава в Берое (Стара Загора), където играе в продължение на 3 сезона вкарвайки 48 гола в 94 мача. През лятото на 2020 г. преминава в друг елитен клуб – ЦСКА 1948 (София) за период от 6 месеца, преди да се завърне в Берое (Стара Загора), където приключва професионалната си кариера на 10 февруари 2022 г.

 

Шампион на България през сезон 2003/04, Носител на Суперкупата на България за 2004 г. и бронзов медалист през сезон 2004/05 с Локомотив (Пловдив). Шампион на ОАЕ през сезон 2005/06 с Ал-Ахли. Голмайстор №1 в историята на „А“ група с 256 попадения и №2 по изиграни мачове с 456 двубоя. Голмайстор на „А“ група рекордните 6 пъти – през 2003/04, 2004/05, 2008/09, 2013/14, 2015/16 и 2019/20, съответно с 25, 27, 17, 20, 18 и 18 гола. Най-добър нападател в България 5 пъти – 2009, 2013, 2014, 2020 и 2021 г. Камбуров е българския играч с най-много двубои на елитно ниво – 551. На 2-ро място във вечната ранглиста на Локомотив (Пловдив) по отбелязани голове (145) и на 9-то по изиграни мачове (227). Два пъти остава на 2-ро място в класацията за Футболист на годината през 2017 и 2021 г.

В евротурнирите има 6 мача и 2 гола за Локомотив (Пловдив) – 2 мача за Шампионската лига и 4 мача и 2 гола за Купата на УЕФА. За националния отбор има 16 мача и 1 гол.

Камбуров притежава отлично чувство за пласиране в наказателното поле, перфектна техника в движение и убийствен нюх към гола. Отличен изпълнител на свободни удари. Лидер и организатор в действията на отбора.

Успехи 
Локомотив (Пловдив)
  Шампион на България (1 път) – 2003/04
  Суперкупа на България (1 път) – 2004
  Бронзов медалист (1 път) – 2004/05

Ал-Ахли
 Шампион на ОАЕ – 2006

Индивидуални постижения
  Голмайстор №1 на „А“ група за всички времена
 Голмайстор на „А“ група (6 пъти) – 2003/04 (25 гола), 2004/05 (27 гола), 2008/09 (17 гола), 2013/14 (20 гола), 2015/16 (18 гола), 2019/20 (18 гола)
 Най-добър нападател в „А“ група (5 пъти) – 2009, 2013, 2014, 2020, 2021
 Българският играч с най-много двубои на елитно ниво – 551

Статистика по сезони

Външни препратки 
 Профил в сайта soccerway.com
 Профил в сайта national-football-teams.com

Източници 

Български футболисти
Футболисти на Ботев (Пловдив)
Футболисти на Локомотив (Пловдив)
Футболисти на Локомотив (София)
Футболисти на „Спартак“ (Плевен)
Футболисти на ПФК ЦСКА (София)
Футболисти на ЦСКА 1948 (София)
Футболисти на Берое
Родени в Свиленград